NESREĆA

 Sunce je zarumenjelo nebo najavljujući svoj dolazak. Obojalo je rubove od vjetra namreškanih oblaka i pozdravilo dolazak jednog lijepog, sunčanog dana. Brat i ja pocupkivali smo oko auta, žmirkajući i noseći dio sna u pospanim očima. Tata je provjeravao gume, a mama, naravno, kasnila, jer je opet nešto zaboravila. Kretali smo na ljetovanje, pa nas je to tako rano izvuklo iz kreveta.

 Tata je vozio prilaznom cestom prema autoputu. Iza nas su ostajale zorom obavijene kuće, livade, a mi smo išli u susret novima. Oči su mi treptale, pozivajući na još malo sna, a ja sam se s njima nadmudrivala želeći ostati budna.

 Sve se dogodilo u trenu, automobil koji je prešao iz suprotnog smijera na našu stranu, vrisak, kočenje, prevrtanje i onda.... mrak i tišina, kao da je vrijeme stalo i željelo nam pružiti mogućnost da se vratimo u onaj trenutak dok smo još bezbrižno putovali.

 Sjećanje na cijeli trenutak, jer da, to je bio samo trenutak, obavijeno mi je maglom. Čula sam glasove koji su dopirali iz vana, pomiješane sa zvukovima sirena. Netko je vikao da unutra ima djece. Pokušali su nas izvući, ali bezuspješno... U mene se uvlačio strah, okretala sam se pokušavajući vidjeti brata i roditelje, ali noge su mi bile prikovane nečim teškim. Jedna od sirena koju sam čula, pripadala je vatrogasnom vozilu. Jedino su nas oni mogli izbaviti iz ralja smrskanog automobila. Uslijedio je zvuk rezanja metala i nakon nekog vremena bili smo oslobođeni metalnog stiska. Bili smo svi ozlijeđeni, ali uspjeli smo se oporaviti.

 Često mi se misli vraćaju na taj događaj. Svijesna sam da smo dobro prošli, a isto tako i putnici u onom drugom automobilu. Razmišljam o tome kako je biti vatrogasac. Prije sam mislila da oni samo gase požare, ali sada sam uvidjela da pomažu i na mnoge druge načine. Zahvalna sam im na brzom izvlačenju, jer je ono pripomoglo i našem brzom oporavku. Vatrogasci ponekad doista izgledaju kao nadljudi, pa nije ni čudo što djeca često na pitanje što žele biti kad odrastu odgovaraju – vatrogasac. Znam da to nije zanimanje za svakoga, jer moraš biti u odličnoj kondiciji, brzo razmišljati kako reagirati i pri tome se ne prepustiti osjećajima. Zato, dragi vatrogasci, hvala vam što ste tu za nas!

 NIKA PETRIŠ, 5.C